Kaník, Ľudovít, poslanec NR SR (2013-02-07):
Vážené dámy, vážení páni, kauza Gorila odkryla v istej chvíli niečo, čo mnohých šokovalo a prekvapilo. Tá pozornosť sa sústredila na to, čo v spise je. Aj dnes sa bavíme o spise Gorila a o skutočnostiach, ktoré z neho vychádzajú, a hlavne o tom, či sa vyšetruje alebo sa nevyšetruje. Ale zdá sa mi, že nekladieme správne otázky, alebo mnohé z otázok, ktoré majú byť položené, nie sú položené. A hlavne nedostávame odpovede na tieto otázky. Preto by som chcel poukázať na niektoré súvislosti, pretože kauza Gorila a byt na Vazovovej je len jedno z miest, je len jedno z miest, kde pravdepodobne prebiehali rôzne stretnutia, debaty, dohody, kde sa riešilo zákulisie netransparentných vecí počas veľmi dlhého obdobia. A myslím si, že takých miest je aj dnes veľmi veľa. Byt na Vazovovej bola len skutočnosť, že čistou alebo viac-menej náhodou sa toto miesto zistilo alebo zistil ho jeden z príslušníkov SIS, a toto miesto sa začalo odpočúvať. Ale bolo to len jedno z miest. Preto musíme si, musíme mať stále na pamäti, že kauze Gorila predchádzali iné veci, ktoré už prenikli na verejnosť a podivuhodne sa na ne zabudlo, ale veľmi súvisia alebo dopĺňajú obraz, ktorý v tomto spise nachádzame, a to, že takýchto miest naozaj pravdepodobne bolo omnoho, omnoho viac. A je jedno, či to boli kaviarne, stranícke priestory alebo akékoľvek iné miesta, kde sa niektorí ľudia stretávali a dodnes stretávajú. Čo je dôležité povedať na začiatku, je to, že kauza Gorila vznikla s plným vedomím vtedajších predstaviteľov SIS. Oni tú akciu spustili, bolo to za druhej Dzurindovej vlády, a čo je jasným dôkazom toho, že to bolo v období, kedy bol záujem na tom, aby sa veci, ktoré nie sú v súlade s tým, čo očakávame od kohokoľvek, dodržiavanie zákonov, čistota a transparentnosť verejného života. Čiže vtedy bol záujem, aby sa odhaľovali a aj trestali tie veci, ktoré sú v rozpore s takýmto niečím. Je dobré pripomenúť, že po nástupe prvej Ficovej vlády a veľmi rýchlo po vymenovaní nového riaditeľa SIS bola kauza Gorila zastavená. Prečo bola kauza alebo prečo bolo vyšetrovanie, akcia Gorila zastavená? Dodnes na to nikto nedal dobrú, jasnú a zrozumiteľnú odpoveď. Prečo unikli informácie o tom, že tento byt je odpočúvaný? Kto spôsobil, že tieto informácie unikli? Kto prezradil tieto informácie tým, ktorí boli predmetom vyšetrovania, predmetom odpočúvania so súhlasom všetkých orgánov? A to sa stalo za pôsobenia Ficovej vlády, prvej Ficovej vlády, a za pôsobenia jeho ľudí na všetkých príslušných zložkách. Žiadajme na toto odpoveď! A pýtam sa pána ministra vnútra, aby nám toto vysvetlil, prečo bola táto akcia predčasne ukončená a kto za to môže? Odpoveď, že preto, že bola prezradená a už nemala ďalší význam, nie je dostatočnou odpoveďou. Niekto to prezradiť musel. Kto to bol? Ako bol potrestaný? Pokiaľ viem, ale nemusím vedieť samozrejme všetko, nie som si istý, či dodnes boli zbavení mlčanlivosti tí ľudia, ktorí pracovali na tomto prípade, zo SIS, a prečo je tomu tak. Prečo nemôžu povedať pravdu? Prečo nemôžu dodnes hovoriť otvorene o všetkých súvislostiach? Tiež sa musíme pýtať, prečo podľa medializovaných informácií, ľudia, ktorí boli v tomto prípade zapojení, už zväčša v SIS nepracujú? Prečo boli rôznym spôsobom prepustení, preradení alebo inak „vyradení“ z obehu? To sú odpovede, to sú otázky, na ktoré by sme mali žiadať odpovede. A je veľmi dobré, aby sme získali celostný obraz, pretože aj z hľadiska verejnosti, aj z hľadiska mnohých, už, už, už sa to dostáva do takých hmiel. A niekedy to uniká k takému vzájomnému len obviňovaniu sa, osočovaniu. Je dobré pripomenúť si niektoré fakty a možno aj zacitovať z niektorých verejne zverejnených vecí. Začal by som tým, že, aj keď sa tu bavíme o kauze Gorila, veľmi blízka kauza, ktorá predchádzala kauze Gorila, ale ktorá bola veľmi zaujímavá, bola nahrávka s hlasom podobným Ficovi. História tejto nahrávky je veľmi zaujímavá. V tejto nahrávke hlas podobný Ficovi hovorí o financovaní strany SMER. Aby sme si pripomenuli, tak ja to presne odcitujem, tú príslušnú pasáž: „Budem teda hovoriť aj s inými ľuďmi bez toho, aby bolo treba za každú cenu hovoriť aj s nimi“, myslí sa tým predchádzajúcich, „ja len môžem povedať, že som zabezpečil, a toto môžem povedať, dúfam, že to nikto nepočúva, zabezpečil som na tento rok 35 a na budúci rok asi 40, plus teda ďalšie veci. Zabezpečil som ich, ako tie peniaze, vlastnou hlavou. Oficiálne prídu a budú normálne vykryté v strane.“ Ale neboli. Nie sú v účtovníctve strany SMER a nikdy neboli priznané. A teraz... (Vystúpenie prerušené predsedajúcou.)